Kranige jong sportman verlam ná gru-ongeluk | Maroela Media
Ulrich Bester. Foto: Facebook
Daniel Bester (28), Ulrich se broer wat die NWU-Puk se o.21-span afrig, het aan Maroela Media gesê Ulrich het omstreeks 13:00 saam met kollegas teruggery werk toe, toe hulle in 'n ongeluk betrokke was in 'n kruising by die Brits-winkelsentrum.
"Hulle was vier mense in die motor. My broer het in die voorste passasiersitplek gesit. Hy het sy nek op twee plekke gebreek." Ulrich was in die motor vasgekeer en moes met meganiese toerusting verwyder word. Hy is deur paramedici na die Milpark-hospitaal in Johannesburg vervoer.
"Hulle het hom behandel maar ons moes teen die Dinsdagaand R350 000 betaal. Ons kon dit nie bymekaar kry nie en hy is omstreeks 23:30 na die Charlotte Maxeke-hospitaal vervoer. Hy het daar gelê tot 06:00 voor 'n dokter hom die eerste keer gesien het."
Volgens Bester was sy broer Woensdag in erge pyn en het die gesin gespook om genoeg geld bymekaar te kry om hom na 'n private hospitaal te skuif. "Ons kon genoeg geld bymekaar maak. Ons kom hom egter nie dadelik laat oorplaas nie aangesien hy in traksie was. Hy is Donderdagmiddag na die Lenmed-Randfontein-hospitaal oorgeplaas."
Bester het gesê sy broer moet nou 'n operasie ondergaan. "Hy is by sy positiewe en ons kan met hom praat. Hy het nie kopbeserings opgedoen nie en kan alles onthou. Ons probeer hom positief hou. Ons bly bid en bly hoop. Toe hy nog in Milpark was het die dokters gesê die twee breuke in sy nek is ernstig en die operasie sal nie noodwendig tot gevolg hê dat hy weer kan loop nie, maar daar is altyd wonderwerke wat plaasvind."
Ulrich bly naby Hartbeespoortdam en speel vir die Hartbeespoort-rugbyklub. Hy het ook voorheen vir die Puk en die Luiperds gespeel. "Hy het al so baie wedstryde gespeel en so baie houe gevat en dit het hom nooit geraak nie. Dat so iets nou moes gebeur," het Bester gesê.
Klik hier vir meer inligting oor Ulrich se mediese onkoste en hoe om 'n bydrae te maak.
As hy vroegtydig mediese behandeling gekry het was die prognose dalk anders. Kyk net die lang tydsverloop en watter mens het sommer R350 000 om neer te sit. Dis absoluut belaglik.
Die ongeluk kon voorkom gewees het as die verkeersligte in Brits behoorlik gewerk het. Dit het gebeur as gevolg van foutiewe verkeersligte wat groen was vir altwee voertuie. Ek dink hy moet die staat of Madibeng munisipaliteit dagvaar vir enige onkostes wat hy nou en in die toekoms gaan hê. Ek bly self in Brits, en hier is baie min verkeersligte wat nog (reg) werk
Madibeng (Brits) Munisipaliteit moet die kostes dra. Daardie verkeerslig is al 'n geruime tyd buite werking soos vele ander in Brits wat nie herstel word nie. Dalk skrik die munisipaliteit nou wakker….
Wat 'n skande dat Milpark hom uitskop omdat hy nie die geld gehad het nie en staatshospitale in Suid Afrika is dieselfde as 'n doodsvonnis as jy ernstig beseer is.Dit is weereens 'n bewys dat Afriforum/Solidariteit ondersteun moet word om hospitale te bou vir ons mense met goeie professionele diens teen 'n billike tarief soos die staatshospitale in Europa is en veronderstel om te wees in Suid-Afrika.
Die jong man se lewe is belangriker as 'n twis oor medies. Ek glo hy sal binnekort ten volle herstel. Ons bid vir hom en sy familie. Sterkte!